It-tabiba Charmaine Gauci, li hija s-Superintendent tas-Saħħa Pubblika spjegat li mill-bidu tal-2019 sa issa kien hawn 15-il każ tal-ħosba f'Malta li kollha bdew lokalment. Dan qalitu waqt li kienet qed titkellem ma' Newsbook.com.mt hekk kif jidher li r-rata tal-persuni li qed jimordu bil-ħosba hija ikbar minn snin preċedenti. Din is-sena l-marda affettwat 13-il adult u żewġt itfal. Dr Gauci spjegat kif is-sena l-oħra kien hawn biss ħames każi ta' ħosba erba' minnhom ġew minn barra mill-pajjiż, filwaqt li ieħor ġie trasmess. Aqra: Tliet każijiet ta' ħosba; l-Awtoritijiet tas-Saħħa jinvestigaw Il-ħosba tista' toqtol, tikkawża li persuna titlef id-dawl, tittarrax jew saħansitra ssir ħsara lill-moħħ. Il-ħosba tinxtered faċilment l-iktar mill-bżieq, meta wieħed jagħtas jew jisgħol. Wieħed jista' jippreveni l-ħosba billi jieħu t-tilqima li hi parti mis-Servizzi Nazzjonali tat-Tilqim. Dr Gauci kompliet tgħid li huwa importanti li n-nies jieħdu t-tilqim neċessarju, kemm jekk adulti u anke t-tfal. Spjegat li l-adulti li jistgħu jieħdu din it-tilqima jrid ikollhom inqas minn 50 sena. Dr Gauci spjegat ukoll li t-tilqima tingħata b'xejn lit-tfal, filwaqt li tingħata wkoll b'xejn lill-adulti li twieldu mill-1983 'il quddiem li għal xi raġuni jew oħra ma kienux ħaduha meta kienu iżgħar. Spjegat li jekk persuna ma taqax taħt dawn il-gruppi ta' nies, mela għandha titkellem mat-tabib tagħha. Aqra: Il-virus tal-ħosba jerġa' jinfirex madwar id-dinja inkluż fl-Ewropa .td_uid_3_5ee4ddd219db5_rand.td-a-rec-img{text-align:left}.td_uid_3_5ee4ddd219db5_rand.td-a-rec-img img{margin:0 auto 0 0}